ועדת החוקה, חוק ומשפט, כנסת 18, פרוטוקול מספר 281, 2010-11-30 11:30

דוד רותם: אנחנו נמצאים בחוק הפטנטים.

דוד רותם: רבותיי, נתחיל.

הווארד פולינר: בוקר טוב.

דוד רותם: אתה לא פרקליט.

הווארד פולינר: גם לא ברשות הפטנטים, ייעוץ וחקיקה, אני לא שובת.

הווארד פולינר: אנחנו פה כדי לקדם את הצעת חוק הפטנטים ואני ראיתי שעד עכשיו יש לנו הרבה הסכמה על דברים שאל"ף הם במשרד הפטנטים, בי"ת, עברנו על ההצעות של היועצת המשפטית וקיבלנו אותן ונתתם הצעות מאוד לעניין וטובות ואז יש את העניין של הרטרואקטיביות והעניין של האגרות.

הווארד פולינר: המנהל הכללי ידבר יותר לעניין הזה, ובעניין של הטכניקה, לגבי הצעת החוק עצמה נוכל לעבור סעיף סעיף.

דוד רותם: אני לא אעשה שום עבודה מיותרת.

דוד רותם: אחרי שקיבלתי מכתבים מכל כך הרבה עורכי דין ורשמי פטנטים שהבנתי שכל העולם עומד על העניין הזה, אז...

נעמה מנחמי: אני אקריא.

נעמה מנחמי: הסעיף הראשון שהתבקשנו לתקן, סעיף 16.

נעמה מנחמי: הרשם יפרסם, אנחנו נמצאים עוד ברשומות, מוסיפים כאמור בסעיף 166א', מוחקים את 'על חשבון המבקש', סמוך ככל האפשר וכולי.

נעמה מנחמי: יתר הסעיף נשאר כפי שהוא.

נעמה מנחמי: בסעיף קטן (ב) אני אקריא אותו מאחר שהוא קצר "(ב) הוגשה בקשה לדין קדימה לאחר שכבר נתפרסם דבר הבקשה לפי סעיף קטן (א), יפורסם דבר הבקשה שנית".

נעמה מנחמי: אנחנו מוחקים את "על חשבון המבקש בצירוף הפרטים הנוספים".

נעמה מנחמי: בסעיף 17 אנחנו מוחקים את סעיף קטן(א)(3), הנוגע ל"מבקש שילם את הוצאות הפרסום לפי סעיף 26".

נעמה מנחמי: בסעיף 26, שוב, נמחקת המלה "ברשומות".

נעמה מנחמי: אנחנו מוסיפים, כאמור, בסעיף 166 ומוחקים את "על חשבון המבקש".

נעמה מנחמי: בסעיף 48ו'(3) נמחק סעיף קטן (ג)(3), שוב, "המבקש שילם את הוצאות הפרסום לפי סעיף 26".

נעמה מנחמי: בסעיף 58 ו-60, המלים "ברשומות" נמחקות, ונכתב, כאמור, בסעיף 166א' במקום.

נעמה מנחמי: בסעיף 61 נמחקת המלה "ברשומות".

נעמה מנחמי: היו"ר דוד רותם:   מחיקת סעיף 48ו'(3) לא מופיע בכחול.

נעמה מנחמי: לא, אלה תיקונים שאנחנו הוספנו.

דוד רותם: בלי שזה יהיה בכחול.

נעמה מנחמי: מאחר שהגענו למסקנה שהאגרות, אם מורידים את הנושא של פרסום ברשומות, אז לפחות כרגע נושא הפרסום יורד ולכן הורדנו כל סעיף שקשור לעלות של פרסום וזה בעצם סעיף 17 ו-48ו'(3).

נעמה מנחמי: סעיף 64ג' ו-64ה', יש שני שינויים, נמחקות המלה "ברשומות" ונוסף כאמור בסעיף 166א', כך גם בסעיף 64ט"ז וסעיף 66.

נעמה מנחמי: עוד תיקונים בסעיף 73(ב) ו73ז'.

נעמה מנחמי: ב-73(ב) אנחנו מורידים את המלים "על חשבון המבקש", כך גם בסעיף 124, סעיף 170, ועכשיו אנחנו מגיעים לסעיף העיקרי של התיקון, שזה הוספת סעיף 166א'.

נעמה מנחמי: 166א'.

נעמה מנחמי: כותרת הסעיף: פרסום בקשות והודעות והעיון בהן.

נעמה מנחמי: "166.

נעמה מנחמי: א. פרסום בקשות והודעות והעיון בהן.

נעמה מנחמי: (א) בקשות והודעות לפי סעיפים 16, 26, 58, 60, 64ג', 64ה', 64ט"ז, 66, 73, 124, 170, יפורסמו באתר האינטרנט של הרשם, שיהיה נגיש לכלל הציבור בלא תשלום.

נעמה מנחמי: הפרסום באתר האינטרנט ייעשה באופן שיבטיח את אמינות המידע המתפרסם כאמור, את זמינותו, את יכולת האחזור שלו והפקת פלט ממנו.

נעמה מנחמי: "(ב) לשם הבטחת הבקשות וההודעות המתפרסמות באתר הרשות, תעשה הרשות שימוש במערכות תוכנה וחומרה מהימנות, המעניקות להנחת דעתה הגנה סבירה מפני חדירה, שיבוש---

דוד רותם: אני מבקש למחוק את המלים 'להנחת דעתה'.

דוד רותם: מה זה להנחת דעתה?

דוד רותם: ואם מחר בבוקר תהיה שם פריצה, הם יגידו 'אנחנו חשבנו, זה הניח את דעתנו שלא תהיה פריצה'.

שמרית גולן: אנחנו הצענו לכלול בחוק רק הסמכה לקבוע דרכים שישמרו על אבטחת המידע וניסחנו שם נוסח אחר.

דוד רותם: לא הבנתי.

שמרית גולן: הנוסח הזה הוא לא שלנו.

שמרית גולן: אנחנו רצינו לכלול את ההוראות בעניין אבטחת המידע והכנו אותן בנוסח אחר בתחום תקנות הפטנטים, עשינו תיקון בתקנות סימני המסחר לגבי יומן סימני המסחר.

נעמה מנחמי: נכון, אני אבהיר באמת למה עשינו את השינוי.

נעמה מנחמי: יש בחקיקה דוגמאות גם לכאן וגם לכאן.

נעמה מנחמי: חשבנו שנכון יותר, אולי דווקא בגלל ה---

דוד רותם: לא, מה שאתם הצעתם זה שום דבר.

דוד רותם: מה שאתם הצעתם זה, 'הודעות ובקשות, כאמור בסעיף קטן (א) יישמרו במשרדי הלשכה, יועמדו לעיון הציבור במשרדי הרשם באופן שיקבע שר המשפטים.

דוד רותם: שר המשפטים רשאי לקבוע הוראות לעניין אופן פרסום הבקשות וההודעות וכן לקבוע דרכי פרסום נוספות.

דוד רותם: ההוראות לעניין האופן ומשך הזמן לשמירת הבקשות וההודעות לפי סעיף קטן (א)'.

שמרית גולן: לא, זה אופן שמירת הבקשות וההודעות.

שמרית גולן: יש לנו---

דוד רותם: אתם מדברים על כך שזה יישמר במשרדי הלשכה, יועמד לעיון הציבור במשרדי הרשם.

דוד רותם: פירושו של דבר שזה לא יהיה מה שמכרתם לי בפעם הקודמת שבאינטרנט אפשר יהיה להיכנס ולראות ולבדוק.

שמרית גולן: לא, זה בנוסף.

דוד רותם: זה לא כתוב בשום מקום.

דוד רותם: זה לא מספיק לי שהשר יקבע, למרות שהתקנות שלו כפופות לאישור של הוועדה, אני רוצה לדעת איך אתם מתכוונים לשמור את זה.

שמרית גולן: אנחנו עשינו תיקון מקביל בתקנות סימני המסחר לגבי יומן סימני המסחר.

שמרית גולן: אני יכולה לחפש את הנוסח ולהראות לך שם מה קבענו.

שמרית גולן: זה כמובן בתיאום עם הרשות למשפט טכנולוגי ומידע.

דוד רותם: כן, אבל למה זה צריך להיות להנחת דעתכם?

שמרית גולן: לא, לא אנחנו כתבנו להנחת דעתנו.

דוד רותם: בסדר, אז נשאיר את זה ורק תמחקי את המלים 'להנחת דעתם'.

נעמה מנחמי: 'הגנה סבירה', שוב כתבנו, בגלל שהטכנולוגיות משתנות אז כן השארנו כאן...

נעמה מנחמי: בסופו של דבר כתבנו סעיף שהוא יחסית כללי ומאפשר שיפור וטכניקות בטכנולוגיה בהמשך.

נעמה מנחמי: אני רק אסיים לקרוא את הסעיף: "תוכנה וחומרה מהימנות המעניקות הגנה סבירה מפני חדירה, שיבוש, הפרעה או גרימת נזק למחשב או לחומר מחשב;      "(ג)", אני מניחה שיהיה לנו דיון קל עליו "עותק מודפס של הבקשות וההודעות כאמור בסעיף קטן (א) יישמר ויועמד לעיון הציבור במשרדי רשות הפטנטים.

נעמה מנחמי: עותק קשיח יישמר גם במקומות אלה, גנזך המדינה, הספרייה הלאומית, ספריית הכנסת, ספריית משרד המשפטים".

נעמה מנחמי: שתי הערות לגבי הסעיף הזה, לפני שיהיו ההערות הנוספות.

נעמה מנחמי: אנחנו מעלים את השאלה האם יש מקום לעותק אחד מודפס, שיישאר ברשות הפטנטים, בעוד שעותק קשיח, מבחינת גנזך המדינה יכול להיות גם תקליטור.

נעמה מנחמי: שוב, לשיקול הוועדה, אם היא חושבת---

דוד רותם: למה זה צריך להיות בספריית הכנסת וספריית משרד המשפטים?

דוד רותם: לא נעים לי להגיד, אני מכיר את ספריית הכנסת די טוב, בקושי יש שם מקום, וסתם להוסיף, מי יבוא לספריית הכנסת לבדוק אם פטנט נרשם, לא נרשם, או משהו כזה.

נעמה מנחמי: אם לומר את האמת, אני חושבת שספריית הכנסת אולי היה אחד המקומות שהתלבטנו לגביהם, אבל מאחר שאנחנו מדברים על תקליטורים, אז אנחנו לא מדברים על משהו שאמור לתפוס הרבה מקום.

דוד רותם: ואז יש התחייבות של כל המקומות האלה שהם ישימו שם מחשב עם קורא תקליטורים שאפשר יהיה לקרוא את זה במקום, או שרק צריך שיהיה את הדיסק?

נעמה מנחמי: בגנזך המדינה בטוח יש, כי דיברנו איתם ולא היתה להם בעיה.

דוד רותם: במשרד המשפטים יש מחשב?

גיא רוטקופף: ברשות הפטנטים זה יועמד לעיון הציבור במחשב.

דוד רותם: לכם יש מחשב?

גיא רוטקופף: יש לנו אחד.

דוד רותם: חדש או ישן?

גיא רוטקופף: חדש.

דוד רותם: כמה שנים זה צריך להישמר?

נעמה מנחמי: זה משהו שהוא לעניין של גנזך המדינה, שהוא בעצם קובע את ההוראות לגבי שמירת חומרים.

דוד רותם: לא אכפת לי כמה זמן זה נשמר אצלם, השאלה בספריית הכנסת ובספרייה הלאומית ובכל המקומות האלה, כמה שנים צריך יהיה לשמור את התקליטורים האלה?

דוד רותם: כמה שנים תוקפו של פטנט?

הווארד פולינר: עד 25 שנים.

דוד רותם: זאת אומרת שאחרי 32 שנים כבר אפשר לזרוק אותו.

שמרית גולן: אנחנו חשבנו שאפשר להסתפק בתקופה קצרה עוד יותר.

שמרית גולן: אנחנו לא מדברים כאן על פנקס הפטנטים, שבו כתובים כל הפטנטים שעומדים בתוקף, אלא על היומן שבעצם החשיבות של ההודעות שנמצאות בו היא לתקופה, לגבי חלק מההודעות שלושה חודשים לצורך הגשת התנגדות, ובהנחה שצריך לאפשר עוד שבע שנים התיישנות, אם יהיו תביעות שנוגעות לפרסומים האלה.

שמרית גולן: אבל אנחנו הבנו מגנז המדינה שזאת לא החלטה שלנו, הם יקבעו לכמה זמן יהיה צריך לשמור את הפרסומים.

נעמה מנחמי: כעיקרון כל ספר שמתפרסם במדינת ישראל מגיע גם לספריה הלאומית וגם לספריית הכנסת ולכן אלה שני המקומות שחשבתי שנכון להוסיף שם גם את זה.

נעמה מנחמי: עכשיו, שזה לא מודפס.

דוד רותם: כל הספרים מגיעים---

גיא רוטקפף: כן, על פי חוק כל ספר שיוצא לאור בארץ.

דוד רותם: אני רוצה להגיד לכם דבר אחד.

דוד רותם: אני חיפשתי כל מיני ספרים בספריית הכנסת, לא מצאתי אותם, חסמב"ה והדברים האלה.

גיא רוטקופף: ספרי ילדים תורמים.

דוד רותם: למה לא מוכרים?

דוד רותם: זה יכול להעלות את תקציב המדינה.

נעמה מנחמי: אני חושבת שלרשות הפטנטים היתה הסתייגות לגבי הנושא של עותק מודפס, בכלל זו הזדמנות להגיב על כל הסעיף שקראנו.

ז'קלין ברכה: אנחנו סבורים שאין צורך לשמור עותק מודפס אצלנו מכמה סיבות.

ז'קלין ברכה: קודם כל יש גישה לציבור הרחב ליומן הפטנטים בכל עת מכל מחשב, בוודאי גם ממחשבים אצלנו בספריית רשות הפטנטים ולעותק מודפס  אין שום שימוש מעבר לזה שהוא יתפוס מקום בספרייה, שהוא מקום מוגבל, בדיוק כמו בספריית הכנסת, אני מניחה, אם לא יותר.

ז'קלין ברכה: לכן אנחנו מבקשים שלא יחייבו אותנו לשמור עותק מודפס.

ז'קלין ברכה: אנחנו גם לא יודעים מה ייקבע לגבי משך הזמן שנצטרך לשמור את העותק הזה מודפס ומכיוון שמוציאים כל חודש 500 עמודים של יומן הפטנטים, אז אחרי כמה שנים מדובר בהמון המון דפים שאף אחד לא יעיין בהם.

ז'קלין ברכה: לכן אנחנו מבקשים שיפטרו אותנו מהחובה הזאת.

ז'קלין ברכה: אנחנו כמובן מוכנים לשמור עותק קשיח על גבי דיסק, כמו שיהיה גם בספריות האחרות.

נעמה מנחמי: השאלה מה יקרה במצב שבו בן אדם מגיע אליכם והוא לא מסתדר באמת עם מחשב.

ז'קלין ברכה: יש בספרייה ספרנית ויש תורנות בוחנים.

נעמה מנחמי: או שנפלו המחשבים, אדם מגיע מקרית שמונה עד אליכם.

ז'קלין ברכה: יש לנו עמדת stand alone שאפשר גם לפתוח בה, יש מחשבים ניידים.

ז'קלין ברכה: הסיכוי שכל המחשבים יקרסו ולא תהיה שום אפשרות---

דוד רותם: מחשבים ניידים יש רק לאנשים חשובים.

דוד רותם: אני לא יודע מה זה מחשב נייד, אני בקושי יודע להפעיל מחשב, הדבר היחידי שאני יודע במחשב זה שיש שם כפתור שלוחצים עליו כדי לכבות אותו.

דוד רותם: זה מה שאני מבין.

דוד רותם: עכשיו אני רוצה לבדוק פטנט מסוים.

ז'קלין ברכה: אתה לא בודק את הפטנט.

ז'קלין ברכה: מה שאתה יכול לראות ביומן זה רק איזה בקשה פורסמה.

דוד רותם: כן, אני רוצה להתנגד, זה פטנט שלי.

ז'קלין ברכה: אין בעיה, יש לנו עמדות מחשב שהן לא קשורות לרשת, שגם בהן אפשר להתחבר לאינטרנט.

דוד רותם: וכשאני אבוא אליכם ואני אגיד 'אני רוצה את הפטנט הזה והזה', אתם תדפיסו לי אותו?

ז'קלין ברכה: בהחלט כן.

ז'קלין ברכה: יש שירות כזה שאנחנו נותנים, זה שירות שנותנים במזכירות הפטנטים.

דוד רותם: שעולה כסף?

ז'קלין ברכה: אם זה הדפסה, אז כן.

ז'קלין ברכה: אם אתה רוצה לקבל את החומר למייל, אז זה חינם.

ז'קלין ברכה: אם זה נייר, יש אגרה לבקשה, 50 שקלים.

קריאה: זה בערך כמו עלות חוברת.

נעמה מנחמי: כן, אבל אם אני רוצה להסתכל על החוברות של החודשיים-שלושה האחרונים, אז כבר יש לזה עלות לא מבוטלת.

ז'קלין ברכה: אם את רוצה להדפיס.

ז'קלין ברכה: אם את רוצה להסתכל, אין לזה עלות בכלל.

ז'קלין ברכה: אם את רוצה להדפיס בקשה, לכל בקשה...

ז'קלין ברכה: וזה לא קשור ליומן, כי ביומן לא מפורסמת הבקשה במלואה, אז אין קשר בין הדברים.

מיכל חכמי: אולי הערה מהצד הפרקטי.

מיכל חכמי: אם הכוונה היא באמת לאפשר לאותו אדם מקרית שמונה, או מכל מקום אחר, להגיע ולעיין, אז השמירה של העותק הקשיח, אסור שהיא תהיה מוגבלת בזמן.

מיכל חכמי: למשל אם המטרה היא חיפוש לצורך הגשת בקשה חדשה, אז זה צריך להיות שם לנצח, כחלק מהידע העולמי שמחפשים בו, כפרסום קודם.

מיכל חכמי: זה לא ריאלי.

דוד רותם: שמירה לנצח, מי שרוצה לשמור לו, שידפיס לו וישמור לנצח.

דוד רותם: אני לא שומר שום---

מיכל חכמי: כשהוא בא לחפש ואין את זה.

דוד רותם: אם הוא מעוניין לחפש את זה ואין את זה, אז אין את זה.

דוד רותם: מה אני יכול לעשות?

דוד רותם: אין מצב שצריך לשמור מסמך לנצח.

דוד רותם: אין דבר כזה.

דוד רותם: בוא נאמר ככה, כמה עמודים יש פה?

דוד רותם: 300.

דוד רותם: זה חודשי?

הווארד פולינר: חודשי.

דוד רותם: ב-2010 הדפסתם?

דוד רותם: חשבתי שכבר לא צריך רשומות.

דוד רותם: אז מה שיקרה זה, אתם פעם בחודש תדפיסו את מה שיהיה במחשב, תשימו את זה שם באיזה מגרה.

דוד רותם: מה הבעיה?

נעמה מנחמי: זה בעצם 150 דפים.

דוד רותם: תהיה לכם בעיה כמה עולה חבילת נייר?

דוד רותם: המנהל הכללי, אתה תספק להם נייר, נכון?

גיא רוטקופף: אין שום בעיה.

יוחנן מזרחי: אני רוצה לדבר קצת על הפרקטיקה של העבודה לגבי יומן הפטנטים.

יוחנן מזרחי: במידה ואני אצטרך להדפיס כל חודש יומן, לשים אותו באיזה שהיא פינה, זה ייראה מאוד מאוד טוב וישמש כאבן שאין לה הופכין.

יוחנן מזרחי: בדרך כלל בא מבקש שבא ורוצה לעיין ביומן, הוא לא מבקש לעיין בכל היומן, הוא מבקש לעיין בדף פרסום אחד ספציפי שאותו הוא רוצה לראות.

יוחנן מזרחי: אז ייווצר מצב שאנחנו כל השנה נצטרך להדפיס 12 יומנים עם קרוב ל-400 דפים בממוצע לכל יומן, בשביל איזה מבקש אחד שהמידע באינטרנט לא יספק אותו והוא ירצה את הנייר.

יוחנן מזרחי: לא עדיף להדפיס את אותו נייר במקום ולתת לו את זה כשירות אפילו חינם, כשהוא בא אלינו?

יוחנן מזרחי: במקום להדפיס את כל היומן הזה, רק בשביל לצאת ידי חובה?

דוד רותם: אם אתה אומר לי שזה שירות חינם, אהלן וסהלן.

יוחנן מזרחי: כן.

יוחנן מזרחי: אנחנו מאוד ידידותיים ועל דף אחד לא נבוא חשבון עם לקוח שרוצה לראות דווקא תדפיס באינטרנט והוא רוצה לקחת את זה לבית.

דוד רותם: טוב, אבל הרגע אמרו לי שבקשה עולה 50 שקלים.

ז'קלין ברכה: לא, להדפיס בקשת פטנט שלמה, לא את היומן.

יוחנן מזרחי: היומן הזה הוא לא פירוט של המצאה, הוא תקציר של ההמצאה שאין בו---

גיא רוטקופף: אנחנו מבזבזים את זמנה היקר של הכנסת על זוטות.

גיא רוטקופף: כמה פניות כאלה יש?

יוחנן מזרחי: מעט מאוד.

גיא רוטקופף: לבטל את האגרה.

גיא רוטקופף: הוראה שלי.

גיא רוטקופף: ניתן את זה בלי אגרה לכל מבקש.

יוחנן מזרחי: בסדר גמור.

דוד רותם: תודה.

דוד רותם: הלאה.

גיא רוטקופף: ועוד דבר.

גיא רוטקופף: בשלב הראשון לא קורה לנו שום דבר שנדפיס 400 עמודים.

גיא רוטקופף: הוא רוצה שנשמור את זה חודש?

גיא רוטקופף: הוועדה מבקשת, ליתר ביטחון, שיהיה לנו דף מודפס, שגם נוכל לראות אם יקרה משהו למחשב, אפשר להדפיס אחד כזה לחודש וגם לא יקרה שום דבר.

גיא רוטקופף: אם חסר לכם נייר, אני אתן לכם.

דוד רותם: לא, אנחנו לא רוצים.

דוד רותם: היערות, אתה יודע.

דוד רותם: בספריית הכנסת אני אבדוק ואני אחליט אם הם רוצים או לא רוצים, ולפי זה אנחנו נקבע.

יוחנן מזרחי: לא, לבקש יומן שלם, גם בעבר, הוא רוכש אותו.

יוחנן מזרחי: היו רוכשים את זה משירות ההפצה של פרסומי הממשלה, שכבר לא קיים.

יוחנן מזרחי: אנחנו לא מספקים יומנים, אנחנו מספקים מידע.

יוחנן מזרחי: מי שרוצה לרכוש או לעשות מנוי, היה יכול לעשות את זה.

יוחנן מזרחי: היום זה מידע חינמי, באינטרנט, ולכן הצורך הזה מציבור עורכי הפטנטים, הלקוחות הקבועים, ירד.

דוד רותם: יש לכם טעות, אתם חושבים שעורכי הדין ועורכי הפטנטים זה הלקוחות שלכם.

יוחנן מזרחי: לא, אנחנו משרתים את הציבור.

יוחנן מזרחי: הציבור בא אלינו ואנחנו חשופים אליו ואנחנו עומדים בדרישות שלו.

דוד רותם: גם אתם וגם רושמי הפטנטים ועורכי הדין, הם יגידו לך שהם לא הלקוחות שלכם, הם משרתים את הציבור.

יוחנן מזרחי: נכון, אבל דרכם אנחנו---

דוד רותם: אתה משרת ציבור.

נעמה מנחמי: משרד המשפטים, עוד הערות לגבי 166א', כי קצת נתפסנו לדפוס, אבל אם יש עוד הערות באופן כללי.

הווארד פולינר: אין לנו יותר.

נעמה מנחמי: סעיף 194, שמונה דברים שמוסדרים בתקנות על ידי שר המשפטים.

נעמה מנחמי: הוספנו את סעיף 14, פרסומן של בקשות והוראות כאמור בסעיף 166א', ופרסומו של פנקס הפטנטים באתר האינטרנט של הרשות וכן קביעת דרכי פרסום נוספות.

נעמה מנחמי: מקובל עליכם התוספת של פרסומו של פנקס הפטנטים גם?

הווארד פולינר: כן.

נעמה מנחמי: הגענו לסעיף תחילה ותשריר.

דוד רותם: רבותיי, מה קורה עם הכסף שגביתם שלא כדין?

גיא רוטקופף: ראשית אני רוצה, בכנות גדולה, להודות לעבודת הוועדה על העשייה המהירה בהקשר הזה.

גיא רוטקופף: אני חושב שאנחנו מקדימים בהרבה מאוד מובנים גל שעומד לפרוץ במשרדי הממשלה, של מעבר בעניינים ראויים מפרסום ברשומות לפרסום אינטרנטי שיהיה זמין יותר, קל יותר לאחזור וישתלב בעצם עם המגמה העולמית.

גיא רוטקופף: לכן אני חושב שבהקשר הזה נעשתה פה עבודה מאוד חשובה.

דוד רותם: טלפן למשאית עם המדליות, שתגביר את הקצב.

גיא רוטקופף: מה שמגיע זה רק לך.

דוד רותם: לא.

גיא רוטקופף: אני רוצה גם להודות על העלאת העניין הזה ומתן הד תקשורתי לנושא.

גיא רוטקופף: לא אתה, אבל עבודת הוועדה, ופה אני מצהיר בצורה חד משמעית, שמשרד המשפטים אינו גובה כסף שלא כדין, ואם הוא גובה כסף שלא כדין, הוא מחזיר אותו באופן יזום, וכך אנחנו נעשה בהקשר הזה.

גיא רוטקופף: אני אעלה את העניין הזה עד ליועץ המשפטי לממשלה.

גיא רוטקופף: אני קצת נזהר עכשיו בלשוני, כיוון שתלויה ועומדת כנגד המשרד היום---

דוד רותם: לא. אני לא רוצה שתצהיר הצהרות, לא מבקש ממך להצהיר הצהרות, יש לי רק דרישה אחת אליכם, אני מוכן לאשר את התשריר, למרות שאני יודע שהיא אולי תטיל את התביעה הייצוגית, אבל אני רוצה הצהרה שלך שכספים שנגבו שלא כדין על ידי רשם הפטנטים בגין הנושא של הפרסום, יוחזרו למי ששילם.

גיא רוטקופף: אני מצהיר ואני עוד מוסיף על זה, אני אעשה את הדיון הזה בגיבוי של היועץ המשפטי לממשלה---

דוד רותם: לא, הדיונים שלכם הפסיקו לעניין אותי, כי אתה יודע, עכשיו יש שביתה ואז זה ייקח עוד---

גיא רוטקופף: לא, לא.

דוד רותם: לא, אני רק מקבל את ההצהרה שלך ואני מאשרר את זה בכפוף לכך שאתם תחזירו את הכספים אם נגבו שלא כדין, את אגרות הפרסום שנגבו ושלא פורסמו אתם תחזירו למשלמים.

גיא רוטקופף: מה אחוז, אנחנו נעשה את זה.

טל בנד: אפשר קריאת ביניים, אדוני?

טל בנד: אני לא רוצה לקלקל את החגיגה, אבל הבקשה שלי קודם כל, ויש כאן עוד נציגים של האנשים שהם משרתי הציבור באמצעות---

דוד רותם: אגרה בלתי מבוקרת.

טל בנד: קודם כל שעמדתנו תישמע כשיבואו לגבש מנגנונים משום שאחרת יכול להיווצר כאן מצב שבו יגלגלו אלינו משהו שלא יודעים מה לעשות איתו.

טל בנד: העלות בסופו של דבר לאנשים שצריך להחזיר להם את האגרה תהיה יותר יקרה מאשר האגרה ולכן הצעתי היחידה, מבלי לגרוע מההצהרה ומהאמירה של המנהל הכללי, שיחזירו את זה, אבל שיחזירו את זה למי שמבקש שיחזירו לו.

טל בנד: לא יכפו על---

דוד רותם: לא, לא, אני לא מקבל את זה.

טל בנד: אדוני, כשאנחנו נקבל צ'ק מרשם הפטנטים, ביום שזה יקרה, ותדע להסביר את זה יותר טוב גב' חכמי, אנחנו נצטרך כמובן עכשיו לאתר את הלקוחות, חלקם בחוץ לארץ, חלקם באמצעות משרדים בחוץ לארץ שכבר חייבו את הלקוחות שלהם, עשויים להיות פה הפרשי שער, אנחנו יוצרים כאן עכשיו מנגנון שהוא ייצר אולי עבודה למשרדים ויטיל עליהם עומס, אבל הלקוחות לא יראו ממנו החזר אגרה.

טל בנד: אלא אם מדובר במישהו לא מיוצג.

דוד רותם: מר בנד, אתה תקבל צ'ק ויגידו לך עבור פטנט שהגשת ושילמת עבור חברה זו וזו, אתה תכניס את הצ'ק למעטפה, תשלח אותו לאותו לקוח, תגיד לו 'אדוני, שילמת בטעות, רצוף בזה ההחזר'.

דוד רותם: זה הכל, נורא פשוט, לא צריך לעבוד.

דוד רותם: בוא נאמר שלא יהיה פה שכר טרחה, אפילו לא של חצי שעה.

דוד רותם: הדבר היחידי שתוכל לחייב את הלקוח אולי זה בול.

גיא רוטקופף: אני רוצה להקל עליכם.

גיא רוטקופף: כשאני הצהרתי פה הצהרה זה היה לגבי כספים שלא כדין וברור שאנחנו נצטרך ליצור מנגנון ואני אחזור לוועדה, ליושב ראש הוועדה, עם המנגנון שאנחנו נייצר בסופו של יום, שיהיה המנגנון הנכון ביותר, שיחזיר את מרבית הכסף, אם נגבה כסף שלא כדין.

גיא רוטקופף: זה יהיה המנגנון.

דוד רותם: מה שאתה אמרת, מר בנד, אותי מטריד.

דוד רותם: אתה יודע שאני מאוד מעריך את ציבורי עורכי הדין בישראל, יש לי אליהם הערכה יוצאת דופן, אין עוד גוף ואנשים שאני מעריך כמו עורכי הדין.

דוד רותם: לקוחות שלך שילמו כספים שהם לא היו צריכים לשלם ואתה עכשיו אומר לי 'תשמע, הפרוצדורה תעלה יותר מההחזר', זה בכלל לא מעניין אותי.

דוד רותם: מצדי אל תחזיר את הכסף ללקוח, תיתן אותו לצדקה, זה לא מעניין אותי.

דוד רותם: קופת המדינה לא תחזיק כספים שהיא לא היתה צריכה לקבל, זה מה שמטריד אותי.

דוד רותם: מה אתם תעשו עם זה, זה לא אכפת לי.

גיא רוטקופף: אתה יכול לתרום את זה לרשם הפטנטים.

ערן ברקת: אני רוצה להתייחס לנקודה שנדמה לי שחסרה כאן, בסעיף 34א' של פקודת הראיות יש חזקת תקינות לפרסומים שנעשים ברשומות ולפרסומים אחרים שנעשים על ידי המדפיס הממשלתי.

ערן ברקת: אני לא בטוח, כשנתקבלה ההחלטה לראות בפרסום באינטרנט על ידי משרד המשפטים כפרסום שלא במסגרת רשומות, שזאת שאלה בפני עצמה וכרגע היא כבר לא מעניינת, האם ניתנה הדעת לתוצאה הזאת שלכאורה נשללת חזקת התקינות דווקא בפטנטים.

נעמה מנחמי: ניתנה הדעת.

ערן ברקת: התשריר פה הוא ראוי וההיקף הכספי של התשריר הוא חשוב---

דוד רותם: תגידו, איפה אתם הייתם משנת 2005, כשאתם התחלתם לפרסם באינטרנט ולא ברשומות?

דוד רותם: איפה היתה לשכת עורכי הדין מאז ועד היום?

דוד רותם: חוסר התקינות כבר קיים ארבע שנים והוא ממשיך להתקיים.

ערן ברקת: אז השאלה של כבודו מניחה שיש חוסר תקינות.

ערן ברקת: אני לא משוכנע שיש חוסר תקינות, כיוון שיש תשריר, אז השאלה לא תתעורר.

דוד רותם: לא, עוד אין תשריר.

ערן ברקת: אם לא יהיה תשריר, אני אומר כך, הנזק הכספי שייגרם למדינה הוא גבוה פי כמה וכמה בגלל סימני השאלה על תוקף הפטנטים שיכולים  להיות מוצגים ולכן---

דוד רותם: למה?

דוד רותם: אבל אתה אומר שאין שאלה, הרי זה תקין מה שנעשה עד היום.

ערן ברקת: לא, לא אמרתי שזה תקין, אמרתי שיש סימן שאלה האם ההתנהלות עד כה היא תקינה או לא, האם הפרסום הזה הוא פרסום ברשומות כן או לא.

ערן ברקת: עד היום במשרד המשפטים, אם תפתחו את האתר, תראו שמופיע שם פרסומים ברשומות, בין היתר הפניה לפרסום של משרד הפטנטים.

ערן ברקת: אז יש שאלה, אני לא ראיתי בוועדה של הקניין הרוחני בלשכת עורכי הדין חוות דעת שקובעת שיש חוסר תקינות במה שנעשה.

ערן ברקת: שאלה.

דוד רותם: יש חוות דעת של היועץ המשפטי לממשלה.

ערן ברקת: אני לא ראיתי אותה.

ערן ברקת: אני ראיתי את הנייר שהוגש לוועדה על ידי מרכז המחקר של הכנסת---

דוד רותם: לא, לא מה שהוגש לוועדה.

דוד רותם: יש מכתב שנשלח לרשם הפטנטים בשעתו, שהודיעו לו שזה לא חוקי.

נעמה מנחמי: חוסר התקינות נובע מזה שכתוב לפרסם ברשומות והוא לא עשה את זה.

ערן ברקת: השאלה אם הפרסום שנעשה על ידי משרד המשפטים, הזרוע המוסמכת, שזה משרד הפטנטים, הוא פרסום ברשומות, כן או לא.

דוד רותם: אם הפרסום כמו שנעשה על ידי משרד המשפטים, נחשב כפרסום ברשומות, אז אין לך בעיה עם שאלת התקינות.

ערן ברקת: יש לי רק בעיה עם זה שיגידו פה שזה לא היה תקין ומישהו ישתמש בזה.

דוד רותם: אבל אתה אומר שזה תקין, כי זה בעצם פרסום ברשומות.

דוד רותם: אז אם זה פרסום ברשומות, יש לך גם את החזקה.

ערן ברקת: כן, אבל מעכשיו והלאה לא תהיה שאלה.

ערן ברקת: כיוון שעכשיו יחוקק חוק שיקבע שהפרסום מכאן ואילך הוא לא רשומות, אז מכאן ואילך עשוי להיות סימן שאלה ולזה התייחסתי.

ערן ברקת: אני רוצה לומר עוד דבר לגבי שאלה של כבודו היכן היה הציבור.

ערן ברקת: אני מדבר כאן גם כחבר הוועדה, גם כעוסק במקצוע במשרד הגדול בתחום וגם כמי שהיה בקשר עם כלל ציבור עורכי הדין ועורכי הפטנטים, שכולם מאוחדים בדעה שהיה צורך חיוני בפעולה של משרד הפטנטים ושהוא הועיל מאוד לציבור בכללותו, לא רק לאלה שמיוצגים על ידי---

דוד רותם: אין שום ספק, בתנאי שזה ייעשה כדין.

ערן ברקת: וזו שאלה אם זה נעשה כדין או לא.

דוד רותם: אין שאלה.

דוד רותם: בוא נאמר, אם היועץ המשפטי לממשלה מחווה את דעתו, בשבילי לפחות זה מחייב.

דוד רותם: אני יודע שאולי זה לא מחייב את רשם הפטנטים, אבל אותי זה מחייב.

ערן ברקת: דווקא היועץ המשפטי מחייב את רשם הפטנטים, אבל מי שפוסק בדין בסופו של דבר זה בית המשפט.

דוד רותם: לא, הפסיקה אומרת, לגבי גופי ממשלה, חוות דעת היועץ המשפטי מחייבת.

ערן ברקת: אולי נגיש בג"צ נגד היועץ המשפטי.

ערן ברקת: רשות הפטנטים נגד היועץ המשפטי לממשלה ובג"צ כדי שבג"צ יחליט אם זה היה כדין.

דוד רותם: כן, אצלכם הכל עוד יכול להיות, הבעיה היא שהפרקליטים בשביתה.

גיא רוטקופף: אני באמת רוצה להרגיע.

גיא רוטקופף: זה לא סתם שיושב ראש הוועדה, הוא גם עורך דין והוא גם מכיר את הדקויות והוא גם מבין את המצב שאנחנו נמצאים בו, לא סתם שההתחייבות שלי היתה שכל כסף שיתקבל שלא כדין, יוחזר.

גיא רוטקופף: אם יוחלט בסופו של יום ואני לא רוצה לחוות דעתי בשאלה הזו, ובגלל זה אמרתי שזה יגיע עד ליועץ המשפטי לממשלה עצמו, שמשרד המשפטים מחזיק בכספים שלא כדין, משרד המשפטים יחזיר את הכספים הללו.

גיא רוטקופף: אנחנו ניצור את המנגנון היעיל ביותר ונחזור לוועדה עם המנגנון.

ערן ברקת: בעניין הזה, אני אומר שוב, יושבת פה עורכת דין חכמי, שותפתי במשרד רענן כהן ואגודת עורכי הפטנטים, יש בעיות פרקטיות קשות מאוד ולכן אני חושב שכולנו מצטרפים לבקשה של עורך דין בנד שכאשר יגובש המנגנון, יישמעו גם העוסקים במקצוע.

גיא רוטקופף: מאה אחוז.

דוד רותם: בסדר גמור, ובלבד שהכסף יוחזר.

דוד רותם: אין לי שום בעיה שישמעו, ובלבד שהכסף יוחזר.

דוד רותם: מה אתם אומרים על הבקשה שלו, של חזקת התקינות?

נעמה מנחמי: אנחנו אז דנו בזה והחלטנו בכוונה שלא להכניס את זה.

נעמה מנחמי: בין היתר בגלל הנושא של האבטחה באתר האינטרנט.

נעמה מנחמי: אבל אם אני זוכרת נכון מהדיונים, יש להם את העותק של עצמם בעצם.

נעמה מנחמי: כלומר כשהם מאשרים בקשה, אז העותק הקשיח, המקורי, נמצא אצלם, הוא נשמר במשך די והותר שנים, הם תמיד יוכלו להגיש אותו, או צילום שלו, לבית המשפט.

שמרית גולן: מעבר לזה, כמו שקבענו כבר בתקנות סימני המסחר, לגבי הפרסום האלקטרוני, אנחנו רוצים לשמור את הקובץ שפורסם, הוא ייחתם ערב הפרסום בחתימה אלקטרונית מאובטחת וזאת תהיה עדות שהקובץ שנחתם לא שונה אחר כך.

שמרית גולן: ובכל מקרה שיהיה חשש לשיבוש מאוחר יותר, או משהו דומה לזה, יהיה אפשר להצליב בין המסמכים והעותק שנחתם בחתימה אלקטרונית יהיה העותק המחייב.

ערן ברקת: החזקה בסעיף 34 לא מתייחסת לעצם הפרסום, אלא מתייחסת למעשה שפורסם ואני חושב, עם כל הכבוד, שלא ברור לי למה כל הודעה בעלת ערך כזה או אחר שמתפרסמת בילקוט הפרסומים, כי רוב ההודעות שעכשיו מועברות לפרסום לפי 166א' הן הודעות מסוג ההודעות שלכאורה היו צריכות להתפרסם בילקוט הפרסומים ומתפרסמות במיוחד ביומן הפטנטים, כי אלה הודעות אינפורמטיביות, לא בעלת פן תחיקתי.

ערן ברקת: לא ברור למה הודעות אינפורמטיביות, של כלל משרדי הממשלה, צריכות ליהנות מחזקת תקינות כזאת, בעוד שדווקא בתחום של הפטנטים אין צורך בחזקת תקינות.

ערן ברקת: אני חושב שכדאי לשקול את העניין.

שמרית גולן: אנחנו עושים צעד אחד, יש לנו כאן הסדר ספציפי שאנחנו מנסים לייעל אותו.

שמרית גולן: יכול להיות שבהמשך יגיעו למסקנה שהודעות נוספות שמתפרסמות היום בילקוט הפרסומים לא חייבות להתפרסם שם.

שמרית גולן: אנחנו עשינו את הדיון הזה בצורה ממוקדת לגבי סוגי הבקשות וההודעות שמתפרסמות ביומן הפטנטים.

שמרית גולן: הגענו למסקנה שבאמת אין הכרח שהן יפורסמו ברשומות וזו בעצם הלגיטימציה שניתנה לנו להעביר את זה לאתר האינטרנט.

שמרית גולן: אם היינו חושבים שיש צורך שזה ימשיך להתפרסם ברשומות, לא היינו מעבירים את זה לאתר האינטרנט.

ערן ברקת: מהזווית הפרטית של עורכי הדין, ברוח רמיזות שנשמעו, אז כמובן שלעורכי הדין זה שאין חזקת תקינות זה טוב, זה עוד עבודה.

ערן ברקת: מהזווית הציבורית, אני חושב שאפשר לבחון את הנושא בכללותו ועד שלא נתקבלה החלטה שלגבי כלל מעשי המינהל אין צורך בחזקת תקינות, לא הייתי רואה לנכון להתחיל דווקא בתחום הפטנטים בביטול החזקה.

דוד רותם: משרד המשפטים, החוק הוא שלכם, אתם צריכים להחליט.

שמרית גולן: אנחנו לא מסכימים.

דוד רותם: לא מסכימים, אז גמרנו.

דוד רותם: לא הסכמתם, לא הסכמתם.

דוד רותם: מה אני יכול לעשות.

דוד רותם: בכפוף להצהרתו של המנהל הכללי, שהכספים יוחזרו, מה שנגבה בעילות פרסום, מה יהיה עם התביעה הייצוגית, אתם תשלמו שם את ההוצאות?

גיא רוטקופף: נדווח לוועדה.

דוד רותם: פה אחד?

נעמה מנחמי: נקריא את סעיף '"תחילה ותשריר".

נעמה מנחמי: "תחילתו של חוק זה ביום י"א בטבת התשס"ז, 1 בינואר 2007, להלן 'יום התחילה'.

נעמה מנחמי: הודעות ובקשות, כאמור בסעיפים 16, 26, 58, 60, 64ג', 64ט"ז, 66, 73, 124, 170 לחוק העיקרי, שפורסמו באתר האינטרנט של הרשם בתקופה שמיום התחילה עד יום פרסומו של חוק זה, יראו אותן כאילו פורסמו לפי הסעיפים האמורים כנוסחם בחוק זה.

נעמה מנחמי: היו"ר דוד רותם:     פה אחד.

נעמה מנחמי: החוק אושר פה אחד.